รณรงค์ สิทธินันทน์

พลเรือโท​ รณรงค์ สิทธินันทน์ หรือ บิ๊กค่อก (8 มกราคม พ.ศ. 2505 – ) เป็นทั้งอดีตผู้บัญชาการหน่วยบัญชาการนาวิกโยธิน (ผบ.นย.) อดีตผู้บัญชาการป้องกันชายแดนจันทบุรีและตราด (ผบ.กปช.จต.) ซึ่งได้รับการกล่าวถึงจากสื่อในฐานะนักรบรีคอน

ประวัติ 
รณรงค์ สิทธินันทน์ สำเร็จการศึกษาในระดับชั้นมัธยมศึกษาจากโรงเรียนเบญจมราชรังสฤษฎิ์ ฉะเชิงเทรา (บ.ฉ.86 รุ่นเดียวกับ พลเรือเอก วินัย มณีพฤกษ์ พลอากาศโท เฉลา ทองแก้ว พลโท บุญรอด ศรีสมบัติ พลเรือโท มงคล ประยูรศุข) สำเร็จการศึกษาจากโรงเรียนเตรียมทหารรุ่น 20 (รุ่นเดียวกับพลเอก ณัฐ อินทรเจริญ อดีตปลัดกระทรวงกลาโหม, พลเอก กู้เกียรติ ศรีนาคา อดีตรองปลัดกระทรวงกลาโหม, พลเอก อภิรัชต์ คงสมพงษ์ อดีตผู้บัญชาการทหารบก และพลอากาศเอก มานัต วงษ์วาทย์ อดีตผู้บัญชาการทหารอากาศ) รณรงค์เป็นนักเรียนนายเรือรุ่น 77 และสำเร็จหลักสูตรกองพันลาดตระเวน กองพลนาวิกโยธิน รวมถึงมีตำแหน่งพิเศษเป็นนายทหารราชองครักษ์เวร

ความไม่สงบในชายแดนภาคใต้ 
เดือนกรกฎาคม พ.ศ. 2562 รณรงค์ สิทธินันทน์ ได้เดินทางมายังโรงพยาบาลนราธิวาสราชนครินทร์ เพื่อเยี่ยมอาสาสมัครทหารพรานนาวิกโยธินทั้ง 2 นาย ที่ถูกลอบวางระเบิดจนได้รับบาดเจ็บจากเหตุการณ์ไฟใต้ ซึ่งต่อมา เขาได้เดินทางไปยังจุดเกิดเหตุ พร้อมเน้นย้ำให้นาวาเอก สันติ เกศศรีพงษ์ศา ผู้บังคับการกรมทหารพรานนาวิกโยธิน และนาวาเอก อภิชาติ ทรัพย์ประเสริฐ ผู้บังคับการหน่วยเฉพาะกิจนาวิกโยธิน ปรับกลยุทธ์ในการรับมือ

ส่วนเดือนพฤศจิกายน พ.ศ. 2562 ได้เกิดเหตุทำร้ายอาสาสมัครทหารพรานนาวิกโยธินจนได้รับบาดเจ็บสาหัส ที่อำเภอบาเจาะ จังหวัดนราธิวาส ซึ่งทางพลเรือเอก ลือชัย รุดดิษฐ์ ผู้บัญชาการทหารเรือ ได้มอบหมายให้รณรงค์ สิทธินันทน์ เป็นผู้แทนเข้าเยี่ยม ซึ่งเขาได้ให้ทหารทุกนายทำงานเป็นระบบบัดดี ดูแลกันและกัน พร้อมตอบโต้ทุกวิถีทางในทันทีเมื่อเกิดเหตุการณ์

กระทั่งเดือนกุมภาพันธ์ พ.ศ. 2563 ได้เกิดเหตุคนร้ายกว่า 15 คน พร้อมอาวุธครบมือ ลอบวางระเบิดและซุ่มโจมตีทหารพรานนาวิกโยธิน ที่อำเภอบาเจาะ จังหวัดนราธิวาส โดยเหตุการณ์นี้มีทหารพรานนาวิกโยธินเสียชีวิต 1 นาย และได้รับบาดเจ็บ 5 นาย ซึ่งรณรงค์ได้มาเป็นประธานพิธีรดน้ำศพ และส่งอากาศยานรับร่างผู้เสียชีวิตกลับภูมิลำเนา รวมถึงเข้าเยี่ยมผู้ได้รับบาดเจ็บจากการปฏิบัติหน้าที่

บทบาทอื่น 
เดือนกันยายน พ.ศ. 2562 เขาได้ทำพิธีย่ำพระสุริย์ศรีแด่พลเรือเอก ศังกร พงษ์ศิริ ผู้บัญชาการหน่วยบัญชาการนาวิกโยธิน ลำดับที่ 28 ในโอกาสรับราชการจนเกษียณอายุราชการ ณ กองบัญชาการ หน่วยบัญชาการนาวิกโยธิน อำเภอสัตหีบ จังหวัดชลบุรี

และเดือนมกราคม พ.ศ. 2563 เขาทำหน้าที่เป็นประธานบรรจุอัฐิพลเรือโท ประเสริฐ น้อยคำศิริ ผู้บัญชาการกรมนาวิกโยธิน ลำดับที่ 9 ณ อนุสาวรีย์ทหารนาวิกโยธิน อำเภอสัตหีบ จังหวัดชลบุรี โดยเป็นประเพณีปฏิบัติ สำหรับการบรรจุอัฐิของผู้บังคับบัญชาสูงสุดของทหารนาวิกโยธินที่ล่วงลับ

กิจกรรมเพื่อสังคม 
เดือนสิงหาคม พ.ศ. 2562 รณรงค์ สิทธินันทน์ ทำหน้าที่เป็นประธานเปิดกิจกรรมปลูกปะการัง เก็บขยะบริเวณชายหาด และดำน้ำเก็บขยะ โดยมีผู้เข้าร่วมกว่า 2,000 คน ปลูกปะการังจำนวน 10,032 ต้น

และเดือนเดียวกันนี้ เขาได้เป็นประธานพิธีเปิดการจำหน่ายสินค้าราคาประหยัด เพื่อลดค่าครองชีพของกำลังพล โดยรายได้จากการจำหน่ายครั้งนี้จะนำไปใช้ประโยชน์ด้านสวัสดิการกำลังพล และกิจกรรมสาธารณกุศล

ส่วนเดือนตุลาคม พ.ศ. 2562 เขาได้เป็นประธานมอบบ้านให้แก่ประชาชนผู้ยากไร้ ที่อำเภอบาเจาะ จังหวัดนราธิวาส

ชีวิตส่วนตัว 
ด้านชีวิตส่วนตัว สมรสกับสุภาวดี สิทธินันทน์ และมีลูกด้วยกัน 2 คน

เครื่องราชอิสริยาภรณ์

อ้างอิง 

ผู้บัญชาการหน่วยบัญชาการนาวิกโยธิน
ทหารเรือชาวไทย
กำลังพลกองพันลาดตระเวน กองพลนาวิกโยธิน
บุคคลจากโรงเรียนเตรียมทหาร
บุคคลจากโรงเรียนนายเรือ
บุคคลจากวิทยาลัยการทัพเรือ
ราชองครักษ์เวร
พุทธศาสนิกชนชาวไทย